Anonyme Narkomane

Anonyme Narkomane, stundom omtalt som «NA», en engelsk forkortelse for «Narcotics Anonymous», er et verdensomspennende fellesskap av menn og kvinner som hjelper hverandre med å friskne til fra sitt rusmisbruk.
Anonyme Narkomane har sitt utspring i Anonyme alkoholikere, og de første møtene ble holdt i Los Angeles-området i USA i 1953. Fellesskapet har siden spredd seg over hele verden, og det finnes nå grupper over store deler av Norge. Oppdatert oversikt finnes på NA sin hjemmeside.

De tolv trinn

Det som står sentralt i virksomheten er et program som kalles De tolv trinn. Eksempelvis er første trinn Vi innrømmet at vi var maktesløse overfor vår avhengighet, og at våre liv var blitt umulige å mestre.
Disse «trinnene» er ment å praktiseres som en måte å leve livet på, og består i å innrømme at man har et problem, søke hjelp, foreta en selvransakelse og gjøre opp for seg der man ser at man har påført andre skade. En blir også anbefalt dele sin historie og erfaring med andre rusavhengige slik at de også skal kunne få håp om å komme seg ut av sitt rusmisbruk.

Møter og medlemskap

Den primære funksjonen i Anonyme Narkomane er gruppemøtene. Møtene ledes av medlemmene selv og den enkelte deltar etter tur ved å dele egne personlige opplevelser. I de største byene kan man finne et møte hver dag mens det på mindre steder gjerne er et møte i uka. De fleste møter avsluttes med en "sinnsrobønn". En har også innarbeidet en fadderskapsordning som kalles «sponsor», det vil si at nyere medlemmer kan be en mer erfaren i gruppen om råd og veiledning, også utenom gruppemøtene.
Den eneste betingelsen for medlemskap er et ønske om å slutte å bruke rusmidler. Målet er totalavhold, men en kan delta på møter selv om en ikke er rusfri. En er også velkommen tilbake på ethvert tidspunkt etter et eventuelt tilbakefall. Terskelen for deltagelse er altså lav. Dersom en er påvirket av rusmidler blir en bedt om å lytte og ikke dele i ruset tilstand. En blir regnet som fullt medlem likevel, medlemskap knyttes til ønsket om å bli rusfri.
I tillegg til vanlige møter som kun er for de som selv har et rusproblem, har NA også jevnlig åpne møter, ofte en gang i måneden. Her kan helsepersonell, pårørende og andre interesserte delta og bli kjent med gruppene.

Forskning

Det finnes et par norske forskningsartikler om 12-trinnsgruppene. Kristensen et al. (2005) fant at deltagelse i NA (og AA) øker ruspasienter's mulighet til å klare å holde seg rusfri over tid, og mener at deltagelse i slike selvhjelpsgrupper er et viktig supplement til offentlig behandling. En oversiktsartikkel i Psykologtidsskriftet (2008) gir et oppdatert bilde av forskningen om 12-trinnsgruppene og konkluderer med at helsepersonell bør være bevisst på å motivere sine pasienter med et rusproblem å delta i dem.

Kontakt

NA har en kontakttelefon som finnes på NA sine hjemmesider. Den viktigste funksjonen til denne kontakttelefonen er at de som har et rusproblem kan ringe selv og få snakke med noen som har egenerfaring med det å friskne til fra et rusproblem. En kan også avtale å få noen til å gå sammen med seg på det første møtet mv. I tillegg kan kontakttelefonen brukes til å få personer fra bevegelsen til å holde informasjon på helseinstitusjoner / for pasienter / helsepersonell mv.